Inwoners oos van Pretoria maande sonder waterDie beskadigde pypleiding. (Foto: Verskaf) Inwoners van Cullinan, Rayton en Refilwe in Gauteng sal vir die volgende agt maande sonder lopende water moet klaarkom nadat ’n pypleiding tydens verlede week se swaar reën in die provinsie weggespoel het. Lindela Mashigo, woordvoerder van Stad Tshwane, verduidelik dat Magalies Water, die instelling wat grootmaatwater verskaf, water uit die Wilgedam na die Cullinan-watersuiweringsaanleg onttrek voordat dit aan kliënte oos van Pretoria gelewer word. Dié pypleiding is egter te midde van verlede week se swaar reën beskading toe dit saam met ŉ betonondersteuningstruktuur en sy kleppe weggespoel het. Volgens Mashigo sal dit agt maande neem om die pypleiding te herstel. Inwoners van Cullinan, Rayton en Refilwe sit tot dán sonder lopende water hoewel die Stad Tshwane watertenks aan inwoners beskikbaar sal stel. Karen Yssel, voorsitter van die gemeenskappolisiëringsforum (GPF) in Cullinan, het Woensdag aan Maroela Media gesê die drie reservoirs in die area het tot die naweek water aan inwoners voorsien voordat krane begin leegloop het. “Dit is regtig niemand se skuld nie. Die area het 400 mm reën binne vyf dae ontvang. In my 22 jaar [in die gemeenskap] het dit nog nooit so baie op een slag gereën nie,” sê Yssel. Volgens Yssel is daar wel ongelukkigheid onder inwoners aangesien Magalies Water hulle na bewering op kort kennisgewing omtrent die watersituasie ingelig het. Sekere inwoners is kort ná die skade ingelig deur kennisse wat die skade aan die pypleiding gesien het. Dié het ander op hul beurt in kennis gestel en boodskappe is op sosiale media versprei. Bejaardes, wat nie van sosiale media gebruik maak nie, was egter in die duister oor hul lot. “Ons is bekommerd oor die bejaardes, maar in dié stadium maak ons staat op die kerke en bure om die nuus oor te dra,” sê Yssel. Sy sê dat die Stad Tshwane sedertdien watertenks aanry om die nood te verlig en inwoners met boorgate het reeds die boorgate vir ander beskikbaar gestel. Water word ook vir bejaardes aangedra. “Die gemeenskap doen regtig wonderlike werk.” Ander opsies word oorweeg waaronder die moontlikheid om water van elders af te herlei. Volgens Yssel is daar egter kommer oor die inwoners van Refilwe waar sowat 40 000 inwoners sonder water moet klaarkom. Meer watertenks sal na verwagting hiér aangebring word.